Oos-Kaapse vonds leer kenners hoe dino's asemhaal | Landbou
Só het Heterodontosaurus tucki bes moontlik gelyk. ILLUSTRASIE: VIKTOR RADERMACHER
Navorsers het die volledige skelet van 'n kalkoen- grootte, plantvretende dinosourus, wat 'n dekade gelede op 'n Noordoos-Kaapse plaas ontdek is, virtueel in die grootste detail ondersoek.
Só is vasgestel dat Heterodontosaurus tucki en sy familie op 'n heel ander manier as die meeste ander dinosourusse asemgehaal het. Die skelet het beentjies bevat wat navorsers nog nooit voorheen in 'n Heterodontosaurus-fossiel of in enige ander wat deel is van die groter dinosourusfamilie Ornithischia raakgesien het nie.
Dit sluit bene in wat ook in die asemhalingstelsel van hedendaagse reptiele en voëls gevind word. Dit sluit gepaarde borsbene en 'n volledige versameling van 18 klein maagribbetjies, genaamd gastralia-beentjies, in. Dié was so klein soos tandestokkies.